Article number: EV421D19O-Q11
VMHELEN V NECK - Long sleeved top - black
CROPPED ZIP HOODIE - Zip-up hoodie - beige Aug J – Baptistekerk Kemptonpark
In die wêreld word sukses dikwels in $ gemeet. Volgens Prosperity predikers is gesondheid + geld = sukses. Maar hoe suksesvol is dit om ryk te word ten koste van jou huwelik, gesin, en vriendskappe? Die grense van die Christen se sukses eindig nie by geld nie. Soos Josef in Genesis 39, is hy suksesvol in alles wat hy aanpak (v.2-3, 5, 23). God se seën en guns kan alleen verkry word deur Jesus. As jy dus hoop om sonder die evangelie suksesvol te wees, is hierdie preek nie vir jou nie. Jy moet jou eers van jou sonde bekeer, op Jesus vertrou, glo dat Hy namens sondaars aan die kruis gesterf het, begrawe is, en uit die dood uit opgestaan het. Jy moet bereid wees om Hom te volg en gehoorsaam. As jy dit nié doen nie bou jy jou huis op sand. Wanneer die finale storm van God se oordeel kom sal jou huis inmekaar tuimel.
Sukses in jou werk (v.1-6a)
“1 En Josef is afgebring na Egipte; en Pótifar, ‘n hofdienaar van Farao, die owerste van die lyfwag, ‘n Egiptiese man, het hom gekoop uit die hand van die Ismaeliete wat hom daarheen afgebring het. 2 En die HERE was met Josef, sodat hy ‘n voorspoedige man was; en hy het in die huis van sy heer, die Egiptenaar, gebly. 3 En toe sy heer sien dat die HERE met hom was, en dat die HERE alles wat hy doen, in sy hand voorspoedig maak, 4 het Josef guns in sy oë gevind en hom gedien; en hy het hom aangestel oor sy huis, en alles wat in sy besit was, aan hom oorgegee. 5 En vandat hy hom aangestel het oor sy huis en oor alles wat in sy besit was, het die HERE die huis van die Egiptenaar geseën ter wille van Josef; ja, die seën van die HERE was by alles wat syne was, in die huis en op die veld. 6 En hy het alles wat syne was, aan Josef oorgelaat, sodat hy met sy hulp van niks kennis geneem het nie as net van die brood wat hy geëet het.”
Wil jy suksesvol wees in jou in werk?
 Moet jouself nie bejammer omdat jy in ‘n beter posisie kon gewees het nie (v.1). Die Here het vir Josef voorberei vir die toekoms. Hy sou binnekort ‘n regeerder in Egipte word. Hoe sou hy die vaardighede ontwikkel het as hy nie éérs vir Potifar gewerk het nie?
 Werk hard en moenie so min as moontlik wil doen nie. Dit is duidelik dat Josef hard gewerk het. Hoe anders het hy so sterk en fris geword (v.6b)? Josef se harde werk het gemaak dat hy twee keer bevorder is: van ‘n slaaf wat buite gewerk het tot een wat binne die huis gewerk het (v.2); van ‘n gewone slaaf tot Potifar se hoofslaaf (v.3-4).
 Werk om jou baas te bevoordeel. Laat jou goeie werk van die Here getuig. Josef het so gewerk. Die Here het Josef se werk geseën, sodat Potifar daardeur bevoordeel is (v.5-6a). In sy belofte aan Abraham het die Here gesê dat ander deur hom geseën sou word (12:2-3). Die Here het hierdie belofte in Josef se werk vervul. As Christene moet ons sout en lig wees. Hóé ons werk moet ‘n lig skyn en ander positief beïnvloed (Matteus 5:16). Paulus se opdrag aan slawe geld ook vir ons: “Die diensknegte moet onderdanig wees aan hul eie here, hulle in alles behaag en nie teëpraat nie; hulle moet niks ontvreemd nie, maar alle goeie trou betoon, sodat hulle die leer van God, ons Verlosser, in alles kan versier.” (Titus 2:9-10).
 Wees betroubaar. Potifar het vir Josef vertrou en was nie bekommerd oor sy besittings nie (v.6a).
 Moenie net hard werk wanneer jou baas kyk nie. Josef het God gevrees (v.9) en daarom hard gewerk – of Potifar nou gekyk het of nie (v.6a). Paulus sê: “Diensknegte, julle moet jul here na die vlees in alles gehoorsaam wees, nie met oëdiens soos mensebehaers nie, maar in eenvoudigheid van hart, omdat julle God vrees. En wat julle ook al doen, doen dit van harte soos vir die Here en nie vir mense nie” (Kolossense 3:22-23).
 Moenie sondig as jou baas of sy vrou jou beveel nie. Toe Potifar se vrou vir Josef gevra het om te sondig het hy geweier (v.7). Laat Handelinge 5:29 vir jou die algemene reël wees: “En Petrus en die apostels antwoord en sê: Ons moet aan God meer gehoorsaam wees as aan die mense.”
 Wees versigtig vir seksuele versoekings by die werk (v.7).
 Wees eties; moenie dinge doen wat jy nie mág doen nie (v.8-9).
 Wees soos Josef en moenie jou posisie of voorregte misbruik nie (v.8-9).
 Erken dat dit God is wat jou suksesvol maak (v.2).
Dis waar dat jy finansiële sukses kan hê deur oneerlik en skelm te wees. Maar die Here se guns en seën sal nie daarop rus nie (v.2). Jy sal nie sukses hê in elke area van jou lewe nie (v.3). Jy sal nie ‘n kragtige getuienis hê nie (v.3). Jy sal nie jou baas se guns hê, voordele geniet, of sy vertroue wen nie (v.4-6a). Dit sal uiteindelik bekend word dat jy skynheilig is: jy máák of jy betroubaar is, maar eintlik is jy ‘n skelm.
Sukses in versoeking (v.6b-12)
“En Josef was skoon van gestalte en mooi van aansien. 7 Ná hierdie dinge het die vrou van sy heer haar oë na Josef opgeslaan en gesê: Kom hou gemeenskap met my. 8 Maar hy het geweier en aan die vrou van sy heer gesê: Kyk, deur my is dit dat my heer geen kennis neem van wat in die huis is nie; en alles wat syne is, het hy aan my oorgegee. 9 Hy is in hierdie huis nie groter as ek nie en het my niks onthou nie behalwe u, omdat u sy vrou is; hoe kan ek dan hierdie groot kwaad doen en sondig teen God? 10 En nadat sy met Josef dag ná dag gespreek het, en hy na haar nie wou luister om by haar te lê om met haar gemeenskap te hou nie, 11 kom hy eendag in die huis om sy werk te doen terwyl niemand van die huisgenote binne was nie. 12 Toe gryp sy hom aan sy kleed en sê: Kom hou gemeenskap met my. Maar hy het sy kleed in haar hand laat agterbly en gevlug en na buite geloop.”
Potifar se vrou het gesien dat Josef mooi gebou is. Sy was wellustig en het gevra dat hy met haar moes slaap (v.6b-7, cf. 38:15). Sukses in versoeking beteken nie dat jy op ‘n plek kom wat jy nie meer (of baie min) versoek word nie. Dit beteken eerder dat jy versoeking weerstaan. Om suksesvol te wees in versoeking moet jy:
God vrees en ander respekteer. Josef het sy baas se huweliksbed eerbiedig. Hy wou ook nie teen God sondig nie (v.8-9). Soos Dawid het hy besef dat alle sonde teen God is (Psalm 51:6). Hy het die beginsel van Hebreërs 13:4 verstaan en toegepas: “Laat die huwelik in alle opsigte eerbaar wees en die bed onbesmet; want God sal hoereerders en egbrekers oordeel.”
Sonde ontmasker en dit sien vir wat dit werklik is. Josef het besef dat seks met sy baas se vrou groot kwaad is (v.9).
Besef dat Satan nie rus nie. Daarom moet jy ook nie rus nie. Potifar se vrou het dag na dag vir Josef gesê om met haar te slaap, maar hy het nie toegegee nie (v.10, cf. Rigters 14:17, 16:16-17).
Weier om sonde te doen. Josef was nie soos Juda wat toegegee het nie, maar soos Jesus wat aangehou het om ‘nee’ te sê (v.10, 38:18, Matteus 4:1-11).
Nie sonde bespreek met die persoon wat jou versoek nie (3:1b). Josef het geweier om na Potifar se vrou te luister (v.10).
So ver as moontlik van die versoeking af wegbly. Josef was ‘n slaaf en kon nie sy werk los nie. Maar hy kon van Potifar se vrou af wegbly (v.10-11). Salomo het gesê: “Hou jou weg ver van haar af, en kom nie naby die deur van haar huis nie” (Spreuke 5:8). Jesus sê dat ons radikale stappe moet neem om van sonde ontslae te raak: “As jou regteroog jou dan laat struikel, ruk dit uit en gooi dit weg van jou af; want dit is vir jou beter dat een van jou lede vergaan en nie jou hele liggaam in die hel gewerp word nie. En as jou regterhand jou laat struikel, kap dit af en gooi dit weg van jou af; want dit is vir jou beter dat een van jou lede vergaan en nie jou hele liggaam in die hel gewerp word nie.” (Matteus 5:29-30). Paulus sê dat jy nie ‘n geleentheid moet skep waarin jy moontlik versoek kan word nie: “Maar beklee julle met die Here Jesus Christus, en maak geen voorsorg vir die vlees om sy begeerlikhede te bevredig nie.” (Romeine 13:14).
Vlug. Josef het uit die huis uit gevlug (v.12, 1 Korintiërs 6:8). Moenie dom wees en wil kyk hoe sterk jy kan wees nie. Vlug.
Sukses in beproewing (v.13-23)
“13 Toe sy dan sien dat hy sy kleed in haar hand laat bly en buitentoe gevlug het, 14 roep sy na haar huisgenote en sê aan hulle: Kyk, hy het vir ons ‘n Hebreeuse man hier gebring om met ons gek te skeer; hy het na my gekom om met my gemeenskap te hê, en ek het hard geskreeu; 15 en toe hy hoor dat ek my stem verhef en skreeu, het hy sy kleed by my laat agterbly en gevlug en na buite geloop. 16 En sy het sy kleed by haar neergelê totdat sy heer tuisgekom het. 17 En sy het hom met dieselfde woorde aangespreek en gesê: Die Hebreeuse kneg wat jy vir ons hier gebring het, het na my gekom om met my gek te skeer; 18 en toe ek my stem verhef en skreeu, het hy sy kleed by my laat agterbly en na buite gevlug.
19 Toe sy heer die woorde hoor waarmee sy vrou hom aanspreek: So en so het jou kneg aan my gedoen—het hy baie kwaad geword; 20 en die heer van Josef het hom laat vang en hom in die gevangenis gesit op die plek waar die gevangenes van die koning opgesluit was; en hy was daar in die gevangenis. 21 Maar die HERE was met Josef, en Hy het goedertierenheid aan hom bewys en hom guns verleen in die oë van die owerste van die gevangenis. 22 En die owerste van die gevangenis het almal wat in die gevangenis opgesluit was, aan Josef toevertrou; en alles wat daar te doen was, het hy gedoen. 23 Die owerste van die gevangenis het glad nie na iets omgekyk wat aan hom toevertrou was nie, omdat die HERE met hom was; en wat hy doen, het die HERE voorspoedig laat wees.”
In 38:18 het Tamar Juda se seëlring, bandjie en staf as bewys teen hom gebruik (38:18). Nou het Potifar se vrou dieselfde met Josef gedoen en sy kleed as ‘bewys’ teen hom gebruik (v.12-18). Sy klere is al voorheen as ‘vals getuie’ teen hom gebruik (hfst.37). Mev. Potifar het haar man beskuldig en gesê dat hý vir Josef in die huis ingebring het (v.14, 17). Dit was dus sý skuld dat Josef haar amper ‘verkrag’ het. Potifar het sy vrou se storie geglo en vir Josef in die tronk laat toesluit (v.19-20). Sy voete was in kettings en sy nek in ‘n ysterhals (Psalm 105:18). In die toekoms sou hy ‘n belangrike posisie beklee. Om te keer dat hy hoogmoedig sou word, moes die Here hom leer om nederig te wees.
Die wêreld kan nooit suksesvol wees in beproewing nie. Prosperity predikers se teologie sê dat iemand wat siek is, arm is, of swaarkry onsuksesvol is. Net die ware Christen kan soos Josef sukses hê in sonskyn en reën, in ‘n groot huis of in die tronk (v.2-6, 19-23). Vir die persoon wat gered is en die Here liefhet, werk alles ten goede mee (Romeine 8:28). Vir ons (soos vir Josef) lê sukses nie in ons omstandighede nie, maar in ons God (v.3, 23). Jaag daarom na die Here en nie na voorspoed nie. Voorspoed is die gevolg van ‘n gesonde verhouding met die Here, en moet nooit die motief wees nie.
Hoe moet ons reageer in beproewing? Moenie bitter of kwaad wees vir die Here nie. Moenie kla, angstig, depressief wees, hopeloos raak, jouself bejammer, ongeduldig wees, van die Here af wegdraai, of sy wysheid, goedheid, en almag betwyfel nie. Onderwerp jou aan die Here, wag op Hom, vertrou en bid dat Hy jou sal help, wees versigtig vir die duiwel (1 Petrus 5:6-8).
“Welgeluksalig is die man wat nie wandel in die raad van die goddelose en nie staan op die weg van die sondaars en nie sit in die kring van die spotters nie; maar sy behae is in die wet van die HERE, en hy oordink sy wet dag en nag. En hy sal wees soos ‘n boom wat geplant is by waterstrome, wat sy vrugte gee op sy tyd en waarvan die blare nie verwelk nie; en alles wat hy doen, voer hy voorspoedig uit.” (Psalm 1:1-3).
On Augustus 16, 2014 Augustus 16, 2014 By baptistekerkkemptonparkIn Gesin,Verhoudings
In die Tweede Wêreld Oorlog het Duitsland ‘n Spaanse spioen Engeland toe gestuur.[i] Hulle wou weet hoeveel Hurricanes en Spitfires (vliegtuie) die Britte gehad het. Toe die spioen in Engeland kom het hy hulle gevra om hom Skotland toe te vat. Hulle het geweet hy is ‘n spioen. Omdat hulle nie baie vliegtuie gehad het nie, het hulle ‘n slim plan gemaak. Hulle het hom Skotland toe gevlieg en onder die wolke gebly. ‘n Paar honderd Britse vliegtuie het bo die wolke gevlieg. Hulle het afgesak tot onder die wolke. Toe die spioen se vliegtuig verby is, het hulle weer bo die wolke uitgestyg, vooruit gevlieg, en weer deur die wolke afgesak. So het hulle aangehou tot by Skotland. Die spioen het dus oor en oor dieselfde vliegtuie gesien, maar gedink dat dit elke keer ander vliegtuie is. Hy het teruggegaan Duitsland toe en gerapporteer: ‘Die Britte het derduisende vliegtuie.’ Soms is ons so. Ons weet nie wat bo die wolke (in die hemel) aangaan nie, en maak dan ‘n verkeerde opsomming van ons omstandighede op grond van wat ons sien. Dit is wat Jakob in Genesis 37 gedoen het.
“2 Dit is die geskiedenis van Jakob. Josef het as seun van sewentien jaar die kleinvee opgepas saam met sy broers—hy was nog jonk—met die seuns van Bilha en die seuns van Silpa, die vroue van sy vader. En Josef het die slegte gerug oor hulle na hulle vader oorgebring. 3 En Israel het Josef meer lief gehad as al sy seuns; want hy was vir hom ‘n seun van die ouderdom; en hy het vir hom ‘n lang rok met moue gemaak. 4 Toe sy broers sien dat hulle vader hom meer as al sy broers liefhet, het hulle hom gehaat en kon nie vriendelik met hom praat nie.
5 Ook het Josef ‘n droom gehad wat hy aan sy broers vertel het. Daaroor het hulle hom nog meer gehaat. 6 Hy het naamlik vir hulle gesê: Hoor tog hierdie droom wat ek gehad het. 7 Kyk, ons was besig om gerwe te bind op die land toe meteens my gerf gaan staan en ook regop bly staan, terwyl julle gerwe daar rondom kom en hulle voor my gerf neerbuig. 8 Toe sê sy broers aan hom: Wil jy miskien oor ons regeer? Of wil jy miskien oor ons heers? En hulle het hom nog meer gehaat oor sy drome en oor sy woorde.”
9 Daarna het hy nog ‘n ander droom gehad en dit aan sy broers vertel en gesê: Kyk, ek het nog ‘n droom gehad—die son en die maan en elf sterre het hulle voor my neergebuig. 10 Toe hy dit aan sy vader en sy broers vertel, het sy vader hom hard bestraf en aan hom gesê: Wat is dit vir ‘n droom wat jy gehad het? Moet ons werklik kom, ek en jou moeder en jou broers, om ons voor jou na die aarde neer te buig? 11 En sy broers was afgunstig op hom, maar sy vader het die saak in gedagte gehou.”
Josef was 17 jaar oud (v.22). Die outeur gee vir ons hierdie inligting, omdat Josef vir 22 jaar nie sou pa sou sien nie. Dit leer vir ons dat God dikwels lank vat om sy planne uit te werk. Moenie ongeduldig raak as jy na 18 maande nie ‘n antwoord kry nie. Josef het kleinvee opgepas saam met die seuns van sy pa se byvroue, Bilha en Silpa (v.2). Leer tog hoeveel probleme poligamie veroorsaak! Josef het nuus van sy broers aangedra (v.2). Het sy pa hom hierin aangehits (v.14)? Ons weet dat sy pa hom voorgetrek het. Hy het vir hom ‘n spesiale kleed gemaak (v.3). Dit mag wees dat hy dié kleed gekry het om te wys dat die geboortereg nou aan hóm behoort het (35:22, 49:3-4, 1 Kronieke 5:1). As kind is Jakob voorgetrek (25:28). Hy het een van sy vroue voorgetrek (29:30). Noudat sy gunsteling vrou dood was (35:19), het hy vertroosting in haar seun Josef gevind. Josef se broers was jaloers en bitter. Net soos wat hulle ma’s onder mekaar baklei het (30:15), het die broers mekaar gehaat (v.4).
Hulle het hom meer gehaat toe hy sy drome met hulle gedeel het – veral omdat hy gesê het hulle sal voor hom buig (v.5-11). Selfs Jakob het sy seun hieroor aangespreek: “Wat is dit vir ‘n droom wat jy gehad het? Moet ons werklik kom, ek en jou moeder en jou broers, om ons voor jou na die aarde neer te buig?” (v.10). Sy pa het egter nie net die drome afgeskryf nie, maar daaroor nagedink (v.11). Later het die drome waar geword en het sy broers voor hom gebuig (42:6, 9, 43:26, 28, 44:14, 50:18). Die feit dat Josef twee soortgelyke drome gehad het, wys dat hulle twee keer Egipte toe sou kom om voor hom te buig, en dat dit verseker sou gebeur (sien 41:32). Drome het ‘n baie belangrike rol in Josef se lewe gespeel (hfst.37, 40-41). Omdat ons God se volle openbaring in die Skrif het, hoef Hy nie meer deur drome met ons te praat nie (Hebreërs 1:1).
“12 En sy broers het die kleinvee van hulle vader by Sigem gaan oppas. 13 Toe sê Israel vir Josef: Pas jou broers nie die vee op by Sigem nie? Kom, laat ek jou na hulle toe stuur. En hy antwoord hom: Hier is ek! 14 Toe sê hy vir hom: Gaan tog verneem na die welstand van jou broers en die welstand van die vee, en bring vir my berig terug. So het hy hom dan uit die dal van Hebron weggestuur, en hy het by Sigem aangekom. 15 Daarop kry ‘n man hom terwyl hy in die veld ronddwaal, en die man vra hom: Wat soek jy? 16 En hy antwoord: Ek soek my broers. Vertel my tog waar hulle die vee oppas. 17 Toe sê die man: Hulle het hiervandaan weggetrek, want ek het hulle hoor sê: Laat ons na Dotan gaan. En Josef het agter sy broers aan gegaan en hulle in Dotan gevind.
18 En hulle het hom van ver af gesien. Maar voordat hy naby hulle kom, het hulle listig raad gehou teen hom om hom dood te maak. 19 En hulle het vir mekaar gesê: Daar kom daardie dromer aan! 20 Kom dan nou, laat ons hom doodmaak en in een van die putte gooi en sê: ‘n Wilde dier het hom opgeëet. Dan sal ons sien wat van sy drome word. 21 Toe Ruben dit hoor, het hy hom uit hulle hand gered deur te sê: Laat ons hom nie doodslaan nie. 22 Ruben het ook vir hulle gesê: Moenie bloed vergiet nie; gooi hom in hierdie put wat in die woestyn is, maar moenie die hand aan hom slaan nie—sodat hy hom uit hulle hand kon red om hom na sy vader terug te bring. 23 En toe Josef by sy broers kom, trek hulle Josef se rok uit, die rok met lang moue wat hy aangehad het, 24 en hulle neem hom en gooi hom in die put. Maar die put was leeg; daar was geen water in nie.
25 Daarna het hulle gaan sit om brood te eet; en toe hulle hul oë opslaan, sien hulle meteens ‘n reisgeselskap Ismaeliete wat uit Gílead kom—hulle kamele gelaai met speserye en balsem en gom op pad om dit na Egipte af te bring. 26 Toe sê Juda aan sy broers: Watter voordeel is dit dat ons ons broer doodmaak en sy bloed verberg? 27 Kom, laat ons hom aan die Ismaeliete verkoop, maar laat ons hand nie teen hom wees nie, want hy is ons broer, ons vlees. En sy broers het na hom geluister. 28 En toe die Midianitiese koopmans verbykom, het hulle Josef uit die put uit opgetrek en uitgehaal en Josef aan die Ismaeliete verkoop vir twintig sikkels silwer. En húlle het Josef na Egipte gebring.”
Jakob het geweet dat sy ander seuns jaloers was op Josef. Hy was bang dat hulle hom iets sou aandoen. Daarom het hy hom in die tent gehou: hulle moes alleen buite in die warm son werk (v.12, 25:27). Jy kan jou verbeel hoeveel hulle hom nóú gehaat het. Jakob het vir Josef gestuur om te kyk hoe dit met die veeboerdery in Sigem gaan (v.13-14). Sigem was 80 km noord van Hebron. Toe Josef by Sigem kom was sy broers nie daar nie. ‘n Man het vir hom gesê dat sy broers nóg 25 km noord in Dotan was (v.15-17). Josef se boeties het hom op ‘n afstand aan sy nuwe kleed herken. Hulle het besluit om die dromer dood te maak, sy lyk in ‘n droë put te gooi, en te sê dat ‘n leeu of ‘n beer hom verskeur het (v.18-20). Hulle bitter gedagtes het nou in moordlus verander (1 Johannes 3:15).
Ruben (die oudste) het hulle plan probeer keer. Hy het voorgestel dat hulle hom eerder net in ‘n droë put moes gooi. Hy het beplan om hom later uit te help en huis toe te stuur (v.21-22). Hoekom het Ruben dit gedoen? Was hy net besorg oor Josef, of het hy geweet dat sy optrede in 35:22 sy geboortereg in gedwang gebring het? (v.21-22). Wou hy weer sy pa se guns wen? Die boeties het Ruben se raad gevolg. Hulle het Josef se kleed gevat en hom in ‘n droë put gegooi (v.23-24). Klere het ‘n groot rol gespeel in Josef se lewe. Potifar se vrou wou met Josef slaap en het hom aan sy kleed gegryp. Hy het gevlug en sy kleed in haar hand gelos. Sy het gesê dat hy háár wou verkrag (39:12-13, 15-16). Arme Josef het in die tronk beland. Toe Josef uiteindelik uit die tronk uitkom, het hulle vir hom nuwe klere aangetrek (41:14). Farao het hom oor die land aangestel en vir hom koninklike klere aangetrek (41:42). Josef sou ook weer in ‘n put beland en uitgehelp word (40:15, 41:14, die Hebreeus vir ‘gevangenis’ is dieselfde woord wat in 37:20, 22-24, 28 met ‘put’ vertaal word).
Terwyl Josef in die put was het sy boeties alleen geëet en niks vir hom gegee nie. Hulle het gesien hoe handelaars met hulle kamele aankom. Juda het voorgestel dat hulle nie vir Josef doodmaak nie – hy was immers hulle broer. Hulle moes hom eerder aan die handelaars verkoop. Ten minste sou hulle dan ‘n bietjie wins gemaak het. Hulle het hom vir 20 stukke silwer verkoop (v.25-28). Dwarsdeur sy lewensverhaal word dit duidelik dat Josef ‘n tipologie van Christus is:
Josef se broers sou voor hom buig. Elke knie sal voor Jesus buig (Filippense 2:10).
Josef se broers het hom verwerp. Jesus se broers het nie in Hom geglo nie (Johannes 7:5).
Josef se pa het wel met hom geraas, maar hy het Josef se drome in sy hart oordink. Maria het nagedink oor dít wat van Jesus gesê is (Lukas 2:19).
Josef se broers het hom vir silwer verkoop. Een van Jesus se eie dissipels het Hom vir silwer verkoop (Matteus 26:14-15).
Josef se broers het sy klere gevat. Die soldate het Jesus se klere gevat en onder mekaar verdeel (Matteus 27:31, 35).
“29 Toe Ruben by die put terugkom, was Josef nie in die put nie! Daarop skeur hy sy klere, 30 en hy gaan na sy broers terug en sê: Die seun is nie daar nie! En ek, waar moet ek heen? 31 Toe neem hulle Josef se rok, en hulle slag ‘n bok en steek die rok in die bloed, 32 en hulle stuur die lang rok weg en laat dit na hulle vader bring met die woorde: Dit het ons gevind. Kyk tog goed of dit die rok van u seun is of nie. 33 En hy het dit herken en gesê: Die rok van my seun! ‘n Wilde dier het hom opgeëet. Verskeur, verskeur is Josef! 34 Toe skeur Jakob sy klere en trek ‘n roukleed om sy heupe, en hy het oor sy seun gerou, baie dae lank. 35 En al sy seuns en al sy dogters het moeite gedoen om hom te troos, maar hy het geweier om hom te laat troos en gesê: Nee, treurende sal ek na my seun in die doderyk afdaal! So het sy vader hom dan beween. 36 En die Midianiete het hom na Egipte verkoop aan Pótifar, ‘n hofdienaar van Farao, die owerste van die lyfwag.”
Ruben was nie daar toe die boeties vir Josef verkoop het nie. Toe hy terugkom en besef wat gebeur het, het hy sy klere geskeur. As oudste broer sou sy pa hóm verantwoordelik gehou het (v.29-30). Wat moes hy doen? Hy het besluit om saam met sy broers te lieg. Hulle het ‘n bok geslag en Josef se kleed in die bloed gedoop. Jakob het sý pa met ‘n bok bedrieg (27:16), en nou het sy seuns hóm met ‘n bok bedrieg (v.31-33). Hulle het die bebloede kleed vir hulle pa gestuur: “Dit het ons gevind. Kyk tog goed of dit die rok van u seun is of nie.” (v.32). Let op dat hulle nie sê: ‘Kyk of dit Josef s’n is nie,’ maar ‘Kyk of dit u seun s’n is.’ Hulle het hulle broer afgeskryf. Hy is nie ‘ons broer’ nie, maar ‘u seun’ (sien Lukas 15:30). Toe Jakob die kleed sien, het hy sy klere geskeur en ‘n roukleed aangetrek (v.34-35). Drie keer in hierdie hoofstuk word klere geskeur: Ruben s’n, Josef s’n, en Jakob s’n (v.29, 31, 34). Jakob het geweier om vertroos te word. Gelowiges mag huil, maar dit is verkeerd en ongesond om só te treur. Jakob het nie so getreur toe Dina verkrag is of Ragel en Isak dood is nie (34:5, 35:19, 29). Josef was vir hom ‘n afgod. Christene treur nie soos heidene wat geen hoop het nie (1 Tessalonisense 4:13). As Jakob net geweet het dat Josef nie dood was nie. Hy was in Egipte en het ‘n slaaf geword van Potifar, die kaptein van Farao se lyfwag (v.36).
Lyk jou huis soos Jakob s’n in Genesis 37?
Enkel ouers (35:19).
Gedagtes van moord. Julle wens mekaar weg. Jy wens jou broer wil in ‘n koshuis bly, of jy wens jou halfsuster wil by haar regte ma gaan bly.
Nydigheid, sodat mense jaloers is op mekaar se besittings en dit nie respekteer nie.
Mense maak mekaar seer (Josef het sekerlik seergekry toe hulle hom in die droë put gegooi het).
Mishandeling. Jy word dalk nie as ‘n slaaf verkoop nie, maar jy word gemolesteer of aangerand.
‘n Stywe atmosfeer (v.35).
Dit is tragies dat die familie in Genesis 37 God se uitverkore geslag was. En dis tragies dat Christen-gesinne en kerke dikwels so lyk. Is jy skuldig aan enige van die dinge in die lys hierbo? God wil hê jy moet jou van jou sonde bekeer. Is jy miskien ‘n slagoffer van hierdie dinge? Josef was ‘n slagoffer, maar die Here het alles vir die goeie uitgewerk. Josef was betyds in Egipte om koring op te gaar, sodat sy familie die hongersnood kon oorleef (45:5, 8, 50:20). As sy familie uitgesterf het, sou die Messias nie gekom het nie – die Messias is mos uit hiérdie nageslag gebore (Matteus 1:2). God kan ook jou slegte omstandighede vir die goeie uitwerk en jou meer soos Jesus maak (Romeine 8:28-29).
God se Naam mag miskien in hierdie hoofstuk ontbreek, maar dit beteken nie dat Hy afwesig is nie. God verskoon nie die boeties se sonde nie, maar werk ten spyte van, bo-oor en deur hulle sonde (Handelinge 2:23, 4:27-28). God het die tragedie ten goede meegewerk vir Jakob. Jakob kon nie God se groter plan raaksien nie (v.36). Eers later het die Here vir hom gesê Josef lewe nog (46:3-4). Wanneer dit met ons sleg gaan sien ons ook nie die groter prentjie nie (Job het nie geweet wat in Job 1-2 gebeur het nie). Daarom moet ons eenvoudig vertrou God is wys, goed, getrou, sterk, en met ons.
‘n Vrou in Amerika het een Saterdagoggend kruideniers gaan doen.[ii] Toe sy klaar was het iemand gesien hoe sy in die kar sit en haar hande agter haar kop hou. Mense het gevra of alles reg is. Sy het gesê hulle moet hulp kry: ‘Iemand het my in die kop geskiet. My breins is besig om uit te kom. Ek sit al vir ‘n uur so om te keer dat dit uitkom.’ Die polisie het gekom en die kar oopgebreek. Sy was nie geskiet nie en haar breins was nie besig om uit te kom nie. ‘n Pillsbury buis (‘n muffin mengsel) het van die hitte ontplof en brooddeeg agter teen haar kop vasgeskiet. Sy het gedink dis ‘n geweerskoot en het geglo dat die brooddeeg teen haar kop haar breins was. Ons is baie keer soos dié vrou: ons het nie ‘n akkurate beskouing van ons omstandighede nie, en dink dan die ergste. Ons moet leer om die Here meer te vertrou – ook met ons familie probleme.
[i] Ek het die illustrasie gekry uit Dale Ralph Davis se boek, The Word became Fresh.